Jyväskylän kaupungin omistaman energiayhtiö Alva-yhtiöt Oy:n 30-40% vähemmistöosuuden myymiseen liittyvän selvitysprosessin käynnistäminen on nostanut pinnalle laajemmankin keskustelun koskien vesihuollon yksityistämistä. Jyväskyläläiset ovat nostaneet voimakkaasti esille huolen vesihuollon asemasta kotikaupungissaan nyt ja tulevaisuudessa.





Vaikka tällä hetkellä käytävä keskustelu koskien energiayhtiön vähemmistöosuuden myymistä ei suoraan ole vesihuollon yksityistämistä, on tulevaisuutta silmällä pitäen tärkeää, että Jyväskylän kaupunki tämän hetkisenä Alva-yhtiöiden 100% osakkeenomistajana linjaa selvästi suhtautumisensa vesihuollon yksityistämiseen.





Selkein mahdollinen linjaus on tehdä periaatepäätös siitä, ettei Jyväskylän kaupunki tule yksityistämään vesihuoltoaan.





Tällainen periaatepäätösmäinen linjaus on hyvä laittaa alulle kunnallisen kansanäänestyksen kautta, jotta Jyväskylän kaupunginvaltuustolla on olemassa selkeä näyttö jyväskyläläisten tahtotilasta liittyen vesihuollon yksityistämiseen. Kunnallisen kansanäänestyksen tulosta kaupunginvaltuusto voi käyttää päätöksentekonsa tukena.



Kuntalaki 25§:



" Kansanäänestysaloite



Kansanäänestysaloitteen voi tehdä vähintään neljä prosenttia 15 vuotta täyttäneistä kunnan asukkaista. Valtuuston on viipymättä päätettävä, toimitetaanko aloitteessa tarkoitettu kansanäänestys. "





Vesihuollon yksityistämisestä on haittaa alueen ihmisille. Eri valtioissa ja alueilla vesihuollon yksityistäminen on ollut huono asia alueen ihmisille. Esimerkiksi veden hinta on noussut, koska yksityisten yhtiöiden tarkoitus on tuottaa omistajilleen mahdollisimman paljon voittoa.





Laajemminkin on erittäin tärkeää ja olennaista, että niinkin perustavaa laatua olevasta asiasta ja elintärkeästä luonnonvarasta kuin vedestä vastaa alueen julkisyhteisö, eikä yksityinen yhtiö jonka voitot voivat valua vuolaana virtana monikansallisille yhtiöille ja ulkomaisille osakkeenomistajille.





Kun omistajana on julkisyhteisö, kuten kaupunki, niin tällöin kaupunki voi vaikuttaa omistamaansa yhtiöön muun muassa omistajaohjauksen kautta. Kaupunki voi merkittävästi vaikuttaa esimerkiksi veden hintaan, tarjotun hyödykkeen ja palvelun laatuun sekä säilyttää julkisyhteisön hallinnon kautta veden omistus alueen ihmisillä. Tämä on myös omavaraisuus- ja huoltovarmuuskysymys.





Kun vesihuolto on kaupungin ja jyväskyläläisten omistuksessa, niin myös vedestä saatava taloudellinen hyöty jää alueen ihmisten hyväksi.





Vesi on rajallinen luonnonvara. Tulevaisuudessa hyvän vesihuollon kautta tuleva puhdas ja laadukas vesi voi olla kultaakin kalliimpaa. Tämän tietävät myös monikansalliset yhtiöt.





Vesihuolto "kultakaivoksena" on pidettävä jyväskyläläisten hallussa.





On selkeästi Jyväskylän ja jyväskyläläisten etu, että vesihuolto säilyy meidän omassa omistuksessa ja tämän takaa kaupunginvaltuuston linjaus ettei vesihuoltoa tulla yksityistämään.





Me allekirjoittaneet vaadimme kunnallisen kansanäänestyksen järjestämistä siitä, että Jyväskylän kaupunki tekee linjauksen ettei Jyväskylän vesihuoltoa yksityistetä nyt eikä tulevaisuudessa.

